Major League Socceria Torontossa | Stadionbongari
← Ykkösen kärkikamppailu Bolliksella
Reykjavikin derby: Fram vs. KR →
Julkaistu 04/09/2014	by eliasaaltonen
Jalkapallon eli soccerin suosio Pohjois-Amerikassa on jatkuvassa kasvussa, mutta lajin asema näkyy myös Torontossa, jossa MLS-joukkue Toronto FC pelaa kotiottelunsa muutaman kilometrin päässä ydinkeskustasta, kun taas jenkkifutisjoukkue Argonauts, koripallojoukkue Raptors, baseballjoukkue Blue Jays ja jääkiekkojoukkue Maple Leafs pelaavat omat kotiottelunsa aivan Toronton keskustassa CN Towerin ja Union stationin läheisyydessä.
Toronton urheiluskeneä hallinnoi vahvasti Maple Leaf Sport & Entertainment Ltd., jonka siipien suojassa toimii neljä suurta urheilujoukkuetta. NHL-joukkue Maple Leafsin, AHL-joukkue Marliesin ja NBA-joukkue Raptorsin lisäksi myös FC kuuluu yhtiön omistukseen.
Viime vuosina MLS on houkutellut Euroopassa hiipumassa olevia tähtiä nostamaan liigan imagoa. Tämä näkyy myös Torontossa, jonka paidassa viilettävät tällä hetkellä muun muassa Valioliigakentiltä tutut Jermaine Defoe, Steven Caldwell ja Luke Moore. Alkukaudella 2014 Toronton riveissä pelasi myös MM-kisoissa Brasilian maalia vartioinut Julio Cesar, mutta brassivahti suuntasi lainasiirtonsa päätyttyä Portugaliin Benfican riveihin.
Pohjoisamerikkalaisesta urheilukulttuurista kertoo paljon seuran perustamisvuosi. Toronto FC perustettiin vuonna 2006 käytännössä katsoen tyhjästä ja vuonna 2007 siitä tuli ensimmäinen kanadalainen joukkue MLS-liigassa. Kaudella 2014 MLS:ssä pelaa jo kolme kanadalaisjoukkuetta. Toronton lisäksi MLS-joukkueita ovat myös Montréal Impact sekä Vancouver Whitecaps.
FC Toronton kotistadion BMO Field sijaitsee kaupungin messualueen keskellä ja se valmistui vuonna 2007. Kaudella 2013 noin 21,500 katsojaa sisuksiinsa mahduttava stadion veti Toronton MLS-otteluihin keskimäärin 17 639 katsojaa. Kauden 2014 alkupuolella tuo keskiarvo on kuitenkin jo noussut parilla tuhannella ja FC pelaa ottelunsa lähes loppuunmyydyllä stadionilla. Vertailun vuoksi NHL-joukkue Maple Leafs pelaa kaikki kotiottelunsa käytännössä loppuunmyydyssä Air Canada Centerissä, jonne mahtuu reilut 19 400 katsojaa. NBA-joukkue Raptors puolestaan houkutteli samaiselle areenalle keskimäärin 18 252 katsojaa kaudella 2013/14. Näitä lukuja tarkkaillessa voidaan myös todeta pohjoisamerikkalaisten tai ainakin torontolaisten olevan melkoista urheilukansaa. Lippujen hinnoittelu alkaa MLS-otteluissakin yli 20 eurosta, mutta NHL-otteluista saa pulittaa keskimääräisesti jo paljon enemmän. Paikan päälle meneminen ei siis ole pidemmällä tähtäimellä halpaa hommaa Torontossa, mutta kysyntää riittää. Stadionia ei ole katettu yhdeltäkään sivulta, joka on Toronton leveyspiireillä melko kummallista. Kevät- ja syyspeleissä voi olla ajoittain melko mielenkiintoinen tunnelma, kun Ontariojärveltä saattaa tuulla erittäin navakasti.
Kanadan kansallisstadion (soccer) kulkee Toronton otteluissa nimellä BMO Field sponsorinsa Bank of Montrealin mukaan.
Toronto FC kohtasi lauantaina (23.8.2014) Chicago Firen. Samaan aikaan messualueella järjestettiin Canadian National Exhibition (CNE), joten stadionin ympärillä vallitsi kirjaimellisesti sirkus. Ottelun alkaessa stadion oli vielä todella tyhjä ja yleisö valui paikalle ilmeisen paikalliseen tyyliin reilusti aloituspotkun jälkeen. Ottelu meinasi aluksi jäädä väliin, sillä muutama viikko ennen ottelua jäljellä oli vain yli 60 Kanadan dollarin hintaisia lippuja. Apuun tuli stubhub.com-sivusto, jonka kautta kaksi lippua otteluun irtosi noin 30 euron kappalehintaan (sivustosta saa lukea arvioita laidasta laitaan, mutta omalla kohdalla homma toimi hyvin).
Chicagon riveissä toisella puoliajalla debytoinut Robert Earnshaw iski maalin lähes heti päästyään kentälle. Viime kaudella walesilainen edusti vielä Toronto FC:tä. Earnshaw oli osua vielä toistamiseen, mutta miehen saksipotkuyrityksestä tuli huti. Chicagon tasoitusmaali tuli kuitenkin vielä samaisesta tilanteesta.
Ottelu päättyi lopulta 2-2-lukemiin ja tämä tiesi sitä, että Chicago oli jälleen yhden tasapelin lähempänä seuran omissa nimissä olevaa MLS:n yhden kauden tasapeliennätystä, joka tällä hetkellä on 16. Tasapeli Torontoa vastaan oli Chicagolle jo kauden 14.
Meininki oli kuin Amerikassa. Ennen ottelua veisattiin USA:n sekä Kanadan kansallishymnit ja pamautettiin pienet ilotulitukset.
Aloituspotkun aikaan katsomossa oli vielä melko tyhjää.
Toronto juhlii 1-0-maalia.
Pallon takana olevat Michael Bradley ja Gilberto olivat kotijoukkueen näkyvimpiä pelaajia.
Toronton upea skyline häiritsi ajoittain ottelun seuraamista.
Gilberton tekemä 2-1-maali räjäytti pankin.
Toisella puoliajalla nähtiin paljon tilanteita kentän molemmissa päissä.
Torontolla on ihan vakuuttava kannattajaryhmä, joka sijoittuu stadionin Ontariojärven puoleiseen päätyyn. Chicagon kannattajat oli puolestaan kerätty itäkatsomon piippuhyllylle. Muistelisin lukeneeni hypetystä Toronton kannattajien meiningistä jo heti seuran perustamisvuoden jälkeen. Pieni pettymys se ehkä kuitenkin odotuksiin nähden oli. Katsomossa näkyi myös todella paljon naisia ja kokonaisia perheitä, kun Euroopassa katsomot ovat hieman enemmän miesvoittoisia. Pohjois-Amerikassa urheilutapahtumissa käyminen on selvästi enemmän koko perheen ajanvietettä.
Toronton kannattajat savuttivat muutaman kerran.
Ihmisillä oli paljon fanikamaa päällänsä.
Chicagon pieni kannattajaryhmä.
Tauolla Toronton kannattajat suorittivat muodissa olevan ice bucket -haasteen.
Mikäli sattuu vierailemaan kaupungissa MLS-ottelun aikana, kannattaa ehdottomasti mennä katsomaan, sillä luvassa on hieman erilainen tapahtuma kuin Euroopassa on tarjolla. Kaupungissa pelaa myös useita Canadian Soccer Leaguen joukkueita, mutta tunnelman perässä näihin otteluihin ei välttämättä kannata rynnätä, mutta lompakolle ne ovat ilman muuta suotuisampia. Toisaalta, jos sitä Atlantin yli lähtee niin ei yhteen otteluun meneminen pitäisi olla muutamasta kympistä kiinni.
Stadionilla tarjoiltiin myös olutta.
Kategoria(t): Kanada, MLS, Toronto Avainsana(t): Kanada, MLS, Toronto. Lisää kestolinkki kirjanmerkkeihisi.